סטיב לורנס

סטיב לורנס (באנגלית: Steve Lawrence; נולד בשם סידני ליבוביץ'; 8 ביולי 1935 – 7 במרץ 2024) היה זמר, קומיקאי ושחקן אמריקאי. הוא היה ידוע בעיקר כחבר בצמד הפופ "סטיב ואידי"  עם אשתו אידי גורמה, ובשל הופעתו כמורי סליין, המנהל והחבר של הדמויות הראשיות בסרט "האחים בלוז" משנת 1980 ובסרט ההמשך שלו. סטיב ואידי הופיעו לראשונה יחד בתוכנית הטלוויזיה "Tonight Starring Steve Allen"  ב-1954 והמשיכו להופיע כצמד עד לפרישתה של גורמה ב-2009.

ראשית חייו
לורנס נולד ב-8 ביולי 1935 בשם סידני ליבוביץ', להורים יהודים ברובע ברוקלין בניו יורק. אביו, מקס, היה חזן בבית הכנסת "בית שלום תומחי הרב" בברוקלין, ואמו, הלן, הייתה עקרת בית. הוא למד בבית הספר התיכון תומאס ג'פרסון. במהלך התיכון, לורנס היה "בורח" מבית הספר כדי לבלות במרכז של חברות התקליטים בבניין בריל בתקווה להיות מועסק כזמר.

חייו המקצועיים
ב-1952, בהיותו בן 16 בלבד, חתם לורנס על חוזה עם חברת התקליטים "קינג רקורדס" לאחר שזכה בתחרות כישרונות בתוכנית הטלוויזיה של ארתור גודפרי ברשת CBS. בשנה שלאחר מכן, מנחה תוכנית האירוח סטיב אלן , שכר את לורנס להיות אחד הזמרים בתוכנית הלייט נייט המקומית של אלן בניו יורק ב-WNBC-TV, עם הזמרים אידי גורמה ואנדי ויליאמס. התוכנית נבחרה על ידי NBC לצפייה ברשת הארצית, והפכה ל-"The Tonight Show", ולורנס, גורמה וויליאמס נשארו בה עד 1957. 
בסוף שנות ה-50 גויס לורנס לצבא ארצות הברית ושירת כסולן הרשמי של להקת צבא ארצות הברית "Pershing's Own"  בוושינגטון הבירה.

לורנס זכה להצלחה במצעדי הלהיטים המוזיקליים בסוף שנות ה-50 ותחילת שנות ה-60 עם להיטים, ביניהם "Party Doll" (מקום 5 בארצות הברית), "Pretty Blue Eyes" (מקום 9 בארצות הברית), "Footsteps" (מקום 7 בארצות הברית), "Portrait of My Love" (מקום 9 בארצות הברית) ו-"Go Away Little Girl" (מקום 1 בארצות הברית). השיר "Go Away Little Girl" מכר למעלה ממיליון עותקים וזכה באלבום זהב. עם זאת, חלק ניכר מהקריירה המוזיקלית של לורנס התרכזה במועדוני לילה ובבמה המוזיקלית.

לורנס היה גם שחקן, והופיע בתפקידי אורח בתוכניות טלוויזיה בכל עשור מאז שנות ה-50. לאחר שהתחיל את דרכו בתוכנית הלייט נייט של סטיב אלן, הוא נראה במופע של דני קיי; המופע של ג'ודי גרלנד; שעת ג'ולי אנדרוז; גלריית לילה ; המופע של פליפ וילסון; סיפור משטרתי ; רצח במשיכת קולמוס; אבחנה: רצח ; ו-CSI.

ב-1964 כיכב לורנס במחזמר בברודוויי "מה גורם לסמי לרוץ?" , שבמרכזו צעיר שאפתן שמפלס את דרכו לפסגה בהוליווד. המופע הועלה 540 פעמים ב"תיאטרון רחוב 54" .
לורנס וגורמה הופיעו יחד במחזמר "קשת הזהב"  בברודוויי, שרץ מפברואר 1968 עד ינואר 1969. אף על פי שהמופע לא זכה להצלחה גדולה, המופע הכיל את השיר הבלתי נשכח "I've Gotta Be Me". שיר זה הושר במקור על ידי לורנס בסוף המערכה הראשונה של המחזמר. מאוחר יותר, הזמר סמי דייוויס ג'וניור הקליט גרסה של השיר שהגיעה למקום ה-11 במצעד הסינגלים של בילבורד הוט 100 בארצות הברית בשנת 1969.

לורנס כיכב בתפקיד גארי מקברייד בסרט "Stand Up and Be Counted" משנת 1972. ב-1980, גילם את דמותו של מאורי סליין בסרט "האחים בלוז", וחזר על התפקיד בסרט ההמשך "האחים בלוז 2000" משנת 1998. סרטיו האחרים של לורנס כוללים את "הבחור הבודד"  (1984) ו"החצרות"  (2000).

לורנס גילם את אביו של מארק מקורמיק, סוני דיי, בשני פרקים של דרמת הפשע "הארדקאסל ומקורמיק" . הוא הופיע בסדרה "נני" מספר פעמים - תחילה בתפקיד עצמו בעונה 2, פרק 14, ולאחר מכן בתפקיד מורטי פיין, אביה של פראן פיין בכמה מהפרקים האחרונים של הסדרה. ב-2011 גילם את ג'ק, מושא אהבה עשיר של דמותה של בטי ווייט בסיטקום "חם בקליבלנד" . ב-2014 הופיע בתפקיד אורח בפרק של הסדרה "שני גברים וחצי" ברשת CBS ושר את שיר הנושא של המיני-סדרה הקומית "שלל בבל" .

חייו האישיים ומותו
לורנס וגורמה נישאו ב-29 בדצמבר 1957 בלאס וגאס ונולדו להם שני בנים: דייוויד נסים לורנס (נולד ב-1960) מלחין זוכה פרס ASCAP, שכתב את המוזיקה ל"היי סקול מיוזיקל", ומייקל רוברט לורנס (1962-1986), שמת בפתאומיות מפרפור חדרים בגיל 23. גורמה ולורנס היו באטלנטה, ג'ורג'יה, בזמן מותו של מייקל, עם היוודע דבר המוות, חבר המשפחה פרנק סינטרה שלח את מטוסו הפרטי להטיס את הזוג לניו יורק כדי לפגוש את דייוויד, שלמד בבית הספר באותה עת. לאחר מות בנם, גורמה ולורנס לקחו הפסקה של שנה לפני שיצאו שוב לסיבוב הופעות.

אידי גורמה נפטרה ב-10 באוגוסט 2013, בגיל 84, לאחר מחלה לא ידועה.

ביוני 2019, בעקבות שמועות ציבוריות לגבי בריאותו, הודיע לורנס כי הוא נמצא בשלבים מוקדמים של מחלת האלצהיימר וכי הטיפול להאטת התקדמותה הצליח עד כה. לורנס נפטר מסיבוכים עקב מחלת האלצהיימר בלוס אנג'לס, ב-7 במרץ 2024, בגיל 88. הוא נקבר לצד אידי גורמה בבית הקברות הילסייד ממוריאל פארק בקלבר סיטי, קליפורניה.

בנם של איידי וסטיב, דייוויד לורנס, יצא לסיבוב הופעות עם מופע מחווה להוריו בשם "הרמת כוסית לסטיב ואיידי".

בתרבות הפופולרית
סטיב לורנס גולם על ידי השחקן מייק מאיירס במערכון הפופולרי של סאטרדיי נייט לייב "קבוצת סינטרה", כאשר ויקטוריה ג'קסון גילמה את אשתו, אידי גורמה.

 קישורים חיצוניים 

 סטיב לורנס, במסד הנתונים הקולנועי IMDb (באנגלית)
 סטיב לורנס, במסד הנתונים המוזיקלי Discogs (באנגלית)
 סטיב לורנס, במסד הנתונים המוזיקלי Genius (באנגלית)
 סטיב לורנס, במסד הנתונים המוזיקלי AllMusic (באנגלית)
 סטיב לורנס, במסד הנתונים המוזיקלי MusicBrainz (באנגלית)
 סטיב לורנס, באתר המוזיקה Deezer (באנגלית)
 סטיב לורנס, באתר המוזיקה Tidal (באנגלית)
 סטיב לורנס, באתר המוזיקה Musixmatch (באנגלית)
 סטיב לורנס, באתר המוזיקה Billlboard (באנגלית)
 סטיב לורנס, באתר המוזיקה SecondHandSongs (באנגלית)

 הערות שוליים 

קטגוריה:שחקנים אמריקאים
קטגוריה:זמרים אמריקאים
קטגוריה:בדרנים אמריקאים
קטגוריה:אמני קולומביה רקורדס
קטגוריה:מוזיקאים יהודים אמריקאים
קטגוריה:זמרים יהודים אמריקאים
קטגוריה:זוכי פרס גראמי
קטגוריה:קומיקאים יהודים אמריקאים
קטגוריה:אמריקאים שנולדו ב-1935
קטגוריה:אמריקאים שנפטרו ב-2024